Der er endnu ikke fundet nogen bivirkninger i de muse-forsøg, som danske forskere har foretaget, og som måske om fire år kan ende som en kur imod flere kræftformer.

Det fortæller en af forskerne bag de opsigtsvækkende nye forskningsfund, kræftforsker Mads Daugaard fra University of British Columbia (UBC) i Canada.

- Vi har indtil nu testet det på fire typer af kræft i mus, og ingen af musene viste nogen bivirkninger ved behandlingen, så det er vi meget begejstrede over, siger han til DR Nyheder.

Læs også : Forsigtig optimisme over ny dansk kræftforskning

Endnu er de nye forsøg ikke afprøvet på mennesker, og selv om mus og mennesker er to vidt forskellige størrelser, er det bestemt ikke urealistisk, at de gode resultater fra dyreforsøgene kan overføres direkte til mennesker, mener forskeren.

- Vi er nødt til at vente på fase 1-studiet på mennesker. Men mus er jo også et pattedyr med en moderkage, og derfor er der stor sandsyndlighed for, at når der ikke er bivirkninger i musen, så vil der heller ikke være i mennesker, men det skal testes i et sikkerhedsstudie i fase 1, siger Mads Daugaard.

Læs også : Forsigtig optimisme over ny dansk kræftforskning

Forskerne forventer, at der går tre-fire år, inden menneskestudierne er klar, og først derefter vil forskere med endelig sikkerhed kunne sige noget om mulige bivirkninger.

Hos Kræftens Bekæmpelse vil man da heller ikke glæde sig for meget, da man før er blevet skuffet over, når forsøg overføres fra mus til mennesker.